

**Republika e Kosovës**

**Republika Kosova-Republic of Kosovo**

*Qeveria - Vlada - Government*

*Ministria e Administrimit të Pushtetit Lokal*

*Ministarstvo Administracije Lokalne Samouprave*

*Ministry of Local Government Administration*

**Raport për zbatimin e Strategjisë për Vetëqeverisje Lokale 2016 – 2026**

**(*Periudha Janar – Dhjetor 2016, Janar – Dhjetor 2017 dhe Janar – Qershor 2018*)**

Prishtinë, 2018

**Hyrje**

**S**trategjia për Vetëqeverisje Lokale është dokumenti kryesor i prodhuar nga Ministria e Administrimit të Pushtetit Lokal – MAPL i cili fokusohet në vetëqeverisjen lokale në Kosovë. Ky dokument është aprovuar nga Qeveria e Republikës së Kosovës me Vendimin 04/63 të datës 10.12.2016 së bashku me Planin e Veprimit të Strategjisë dhe përfshinë periudhën 2016 – 2026.

Strategjia për Vetëqeverisje Lokale është dokument i cili përcakton një kornizë të politikave prioritare të Qeverisë, me qëllim të avancimit të Vetëqeverisjes Lokale në Kosovë për një periudhë afatgjate dhjetëvjeçare (2016-2026) dhe është dokument multisektorial.

Në përputhje me Strategjinë për Vetëqeverisje Lokale 2016-2026 dhe me qëllim të përcjelljes së rregullt të zbatimit të kësaj strategjie, Ministria e Administrimit të Pushtetit Lokal si institucion përgjegjës (koordinues) për implementimin e kësaj strategjie ka nxjerr aktivitetet konkrete nga Plani i veprimit të Strategjisë për këtë periudhë. Qëllimi i këtij raporti është identifikimi i aktiviteteve të dala nga kjo strategji dhe përcaktimi i hapave për realizimin e detyrimeve të zotuara nga institucionet e Republikës së Kosovës për avancimin e vetëqeverisjes lokale në vend.

MAPL konform përgjegjësive që ka monitoruar zbatimin e kësaj strategji në baza gjashtëmujore. Ky raport pasqyron zbatimin e aktiviteteve të Strategjisë për Vetëqeverisje Lokale 2016 – 2026 në tri vitet e fundit, përkatësisht vitet 2016, 2017 dhe gjashtëmujorin e parë të vitit 2018.

Raporti u shërben institucioneve të cilat kanë përgjegjësi në zbatimin e kësaj strategjie, organizatave jo qeveritare, organizatave ndërkombëtare, publikut të gjerë dhe jo vetëm.

**Objektivat strategjike**

Strategjia për Vetëqeverisje Lokale 2016 – 2026 ka gjithsej 5 objektiva:

1. **Objektiva strategjike 1** – Rritja e qëndrueshmërisë ekonomike, sociale dhe strukturore lokale për të siguruar që parametrat e politikave lokale dhe modalitetet financiare të sjellin risi në zhvillimin e Komunave;
2. **Objektiva Strategjike 2** – Krijimi i një kornize për qeverisje të mirë dhe rregullimin efektiv për të siguruar përfaqësimin demokratik të qytetarëve dhe administratë efikase dhe profesionale të Komunave;
3. **Objektiva Strategjike 3** – Forcimi i kapaciteteve institucionale të vetëqeverisjes lokale për të përmbushur kërkesat e qytetarëve dhe për të arritur përmirësim të qëndrueshëm në shërbimet komunale për qytetarët;
4. **Objektiva Strategjike 4** – Forcimi i partneriteteve ndërmjet pushtetit lokal, shoqërisë civile dhe bizneseve për të krijuar një qytetari aktive, gjithëpërfshirëse dhe kohezive;
5. **Objektiva Strategjike 5** - Promovimi i trashëgimisë kulturore dhe natyrore si dhe afirmimi diversitetit kulturor, etnik dhe gjuhësor në Komuna, të ndikojë në zhvillimin social, ekonomik dhe kulturor.

**Periudha Janar-Dhjetor 2016**

**Objektiva strategjike 1** – Rritja e qëndrueshmërisë ekonomike, sociale dhe strukturore lokale për të siguruar që parametrat e politikave lokale dhe modalitetet financiare të sjellin risi në zhvillimin e Komunave.

Aktivitetet në përgjegjësi të MAPL-së:

**Objektivi 1.1. – Zhvillimi i qëndrueshëm ekonomik lokal**

1. Hartimi i Koncept-dokumentit për zhvillim ekonomik lokal;
2. Hartimi i koncept-dokumentit për menaxhimin e pronës komunale;
3. Hartimi i koncept-dokumentit për zhvillim rajonal.

**Objektivi 1.2. – Krijimi i politikave zhvillimore**

1) Ndërtimi i kapaciteteve të komunave që të menaxhojë resurset natyrore për të krijuar qëndrueshmëri shoqërore dhe ekonomike lokale

**Të arriturat:**

1. **Koncept dokumenti për zhvillim Ekonomik Lokal -** MAPL me Vendimin Nr. 02-498-12-2016 të datës 19.04.2016 ka themeluar grupin punues ndërministror në përbërje prej 18 anëtarëve, duke përfshirë ministritë e linjës (MIE, MTI, MMPH, MI, MPMS, MF, AKK, ZPS, ASK, MSH, MPBZHR, MZHE, MASHT). Përmes këtij Koncept-Dokumenti është planifikuar të përcaktohen orientimet kryesore në vitet e ardhshme për zhvillimin ekonomik lokal. Koncept-dokumenti është paraparë të finalizohet gjatë periudhës Janar-Shtator 2016. Pas përmbylljes së procedurave të hartimit, konsultimit paraprak dhe konsultimit publik, si dhe konfirmimit nga Ministria e Financave dhe Ministria për Integrime Evropiane, koncept-dokumenti është dërguar për aprovim në Qeveri.
2. **Hartimi i politikave për menaxhimin e pronës publike komunale -** MAPL ka nxjerrë Vendimin Nr.02-727-2016 datë 04.05.2016, me të cilin është themeluar grupi punues për hartimin e koncept-dokumentit për menaxhimin e pronës komunale. Lidhur me këtë koncept-dokument janë mbajtur 5 takime, dy të brendshme dhe 3 gjithëpërfshirëse, në të cilat është arritur pajtueshmëri për strukturën, qëllimin e dokumentit dhe opsionet për zgjidhjen e problemit. Për nevoja të Koncept-Dokumentit për Menaxhimin e Pronës Komunale, janë bërë hulumtime dhe janë analizuar legjislacionet e disa shteteve që kanë ndikim në çështjet pronësore. Gjithashtu është angazhuar një ekspert nga projekti DEMOS, për të cilin janë hartuar termat e referencës. Është përgatitur Drafti i avancuar i Koncept-Dokumentit për Menaxhimin e Pronës Komunale, pas mbajtjes së punëtorisë 3 ditore me anëtarët e Grupit Punues, nga të cilët janë marrë komentet e përgjithshme. Grupi punues ka nxjerrë konkluzionet lidhur me alternativat e mundshme për ndryshimin e legjislacionit për pronën komunale. Aktualisht është duke u punuar në draftin e koncept-dokumentit për të dalë me 3 opsione, sipas propozimeve të Grupit Punues.
3. **Zhvillimi i politikave për Zhvillimin rajonal -** Me Vendimin Nr. 02-499-1-2016 të datës 19.04.2016 është themeluar grupi punues ndërministror për hartimin e këtij koncept dokumenti. Ky Koncept-dokument është paraparë të hartohet gjatë periudhës Janar-Shtator 2016. Grupi punues ka përgatitur një draft fillestar të këtij koncept-dokumenti. Në bashkëpunim me GIZ-in janë mbajtur 2 takime për zhvillimin e koncept-dokumentit, si dhe është planifikuar angazhimi i një eksperti.

**Objektiva Strategjike 2** – Krijimi i një kornize për qeverisje të mirë dhe rregullimin efektiv për të siguruar përfaqësimin demokratik të qytetarëve dhe administratë efikase dhe profesionale të Komunave.

Aktivitetet në përgjegjësi të MAPL-së:

**Objektivi 2.1. Rishikimi dhe krijimi i bazës ligjore**

1. Analiza e kornizës ligjore për vetëqeverisje lokale
2. Hartimi i 10 dokumente konceptuale për rishikimin e kornizës ligjore për vetëqeverisje lokale
3. Harmonizimi i legjislacionit sekondar me legjislacionin e brendshëm dhe asquis communitaire (Është bërë rishikimi dhe amandamentimi i kornizës ligjore ekzistuese).
4. Plotësimi i kornizës ligjore të vetëqeverisjes lokale
5. Krijimi i mekanizmave të plotë ligjor dhe administrativ për mbikëqyrje efektive në mbrojtjen e ligjshmërisë gjatë punës së komunave (Në secilin vit bëhet mbikëqyrja e zbatimit të kornizës ligjore, programeve dhe I projekteve nga MAPL në komuna)

**Objektivi 2.3. Pjesëmarrja efektive e qytetarëve në qeverisje**

Aktivitetet e parapara

1. Hartimi i politikave për nxitjen e pjesëmarrjes së qytetarëve në vendimmarrje (Në secilën komunë qytetarët marrin pjesë në punë të përbashkëta me strukturat komunale)
2. Hartimi i politikave për funksionalizimin e qendrave rinore nëpër fshatra (Në secilën komunë funksionon një rrjet i qendrave rinore të fshatrave të udhëhequra nga një qendër rinore komunale)

**Të arriturat:**

1. Gjatë kësaj periudhe janë themeluar grupet punuese për hartimin e politikave në fushën e vetëqeverisjes lokale. Rezultatet e punës së këtyre grupeve rezultojnë me zhvillimin e akteve të renditura më poshtë, por edhe politikave të tjera, duke përfshirë:
* **Projekt-Rregulloren për Mbrojtjen nga Zjarri** - (Me Vendimin Nr. 02-634-2016 me datë 20.04.2016 është themeluar grupi punues për hartimin e kësaj Projekt-Rregullore. Lidhur me këtë çështje janë mbajtur 4 takime, dy të brendshme dhe dy takime gjithëpërfshirëse). Grupi Punues ka përgatitur Draftin e parë të Projekt-Rregullores për Mbrojtjen nga Zjarri.
* **Projekt-Udhëzimi Administrativ Nr.2008/10 për Organizimin dhe Funksionimin e Komiteteve Konsultative në Komuna -**  Me Vendimin Nr.02-682-2016 të datës 29.04.2016 është themeluar grupi punues ministror për hartimin e Projekt-Udhëzimit Administrativ për organizimin dhe funksionimin e komiteteve konsultative. Pas darftimit, dokumenti është dërguar për konsultim paraprak me ministrit e linjës dhe komunat, si dhe është dërguar për publikim në ueb faqe të MAPL-së për konsultim publik.
* **Projekt-Rregullorja për Hartimin dhe Publikimin e Akteve të Komunës -** Me Vendimin Nr.02-771-2016 të datës 13.05.2016 është themeluar grupi punues ministror për hartimin e Projekt-Rregullores për hartimin dhe publikimin e akteve të komunës. Lidhur me këtë, janë mbajtur 3 takime dhe është përgatitur drafti fillestar i Projekt-Rregullores. Grupi punues është në fazën e harmonizimit të kësaj rregulloreje me Projekt-Ligjin për aktet normative.
* **Analizën për rishikimin e Legjislacionit për Vetëqeverisjen Lokale -** Me vendim nr. 02-728-2016 me datë 06.05.2016 është themeluar grupi punues për hartimin e analizës në fjalë.
* **Analizën për Kompetencat e Komunave -** Me vendim nr. 02-781-2016 me datë 17.05.2016 është themeluar grupi punues për hartimin e Analizës për Kompetencat e Komunave, i cili brenda afatit të paraparë ka përfunduar këtë dokument.
* **Përfshirja në hartimin e Strategjisë Nacionale për Pronë -** MAPL është përfaqësuar edhe në grupin punues për hartimin e Strategjisë për të drejtat pronësore. Propozimet e dhëna për këtë strategji, kanë ndërlidhje me hartimin e Koncept-Dokumentit për menaxhimin e pronës komunale.
1. **Pjesëmarrja efektive e qytetarëve në qeverisje**
* Është hartuar drafti fillestar i Manualit për pjesëmarrjen e qytetarëve në vendimmarrje.
* Është dhënë ndihmë profesionale komunave për hartimin e politikave për funksionalizimin e qendrave rinore nëpër fshatra.

**Objektiva Strategjike 3** – Forcimi i kapaciteteve institucionale të vetëqeverisjes lokale për të përmbushur kërkesat e qytetarëve dhe për të arritur përmirësim të qëndrueshëm në shërbimet komunale për qytetarët.

Aktivitetet në përgjegjësi të MAPL-së

**Objektivi 3.1. Zhvillimi i kapaciteteve profesionale**

1. Hartimi i koncept-dokumentit për themelimin e Akademisë për Vetëqeverisje lokale.

**Të arriturat:**

1. **Hartimi i Koncept-dokumentit për akademinë për vetëqeverisje lokale:** Me Vendimin Nr.02-432-2016 me datë 11.03.2016 është themeluar grupi punues për hartimin e këtij koncept dokumenti. Gjithashtu, janë përgatitur termat e referencës për grupin punues. Fillimisht, grupi punues ka qenë në përbërje të brendshme të MAPL-së, i cili ka përgatitur hulumtimet e nevojshme të praktikave të vendeve të tjera për sistemet e ngritjes së kapaciteteve të zyrtarëve komunal. Janë bërë hulumtime për mekanizmat e ngritjes së kapaciteteve të zyrtarëve komunal në shtetet: Shqipëri, Serbi, Kroaci, Slloveni, Japoni, Filipine, Holandë. Në këtë periudhë janë mbajtur 2 takime të Grupit Punues, si dhe është hartuar drafti fillestar i këtij Koncept-Dokumenti.

**Objektiva Strategjike 5** - Promovimi i trashëgimisë kulturore dhe natyrore si dhe afirmimi diversitetit kulturor, etnik dhe gjuhësor në Komuna, të ndikojë në zhvillimin social, ekonomik dhe kulturor.

**Objektivi 5.1. Promovimi i trashëgimisë kulturore dhe natyrore**

* Veprimi – Përmirësimi i kapaciteteve operative për menaxhimin e burimeve të trashëgimisë lokale dhe rritjen e pjesëmarrjes së komuniteteve dhe institucioneve lokale.
	+ Rezultati - Janë zhvilluar plane dhe projekte konkrete për zhvillimin dhe promovimin e trashëgimisë kulturore dhe natyrore.

**Të arriturat**

Janë hartuar dhe botuar profilet e 38 komunave të cilat janë shpërndarë në të gjitha komunat. Ky dokument është publikuar në ueb-faqen e MAPL-së. Në kuadër të këtyre profileve përfshihen të dhëna për trashëgiminë kulturore dhe natyrore të komunave.

\*\*\*

**Periudha Janar-Dhjetor 2017**

**Zbatimi i aktiviteteve të Strategjisë për Vetëqeverisje Lokale**

Aktivitetet në përgjegjësi të MAPL-së:

**Objektiva strategjike 1** – Rritja e qëndrueshmërisë ekonomike, sociale dhe strukturore lokale për të siguruar që parametrat e politikave lokale dhe modalitetet financiare të sjellin risi në zhvillimin e Komunave.

**Objektivi 1.1. – Zhvillimi i qëndrueshëm ekonomik lokal**

1) Hartimi i politikave për zhvillimin ekonomik lokal.

**Objektivi 1.5. Përkrahja e bizneseve dhe bujqësisë**

1) Krijimi i mekanizmave për stimulimin e bizneseve dhe produktet vendore.

**Të arriturat**

MAPL ka realizuar 4 aktivitete për të cilat ka qenë përgjegjëse në këtë fushë:

1. **Hartimi i politikave për zhvillim ekonomik lokal** - Koncept-Dokumenti për Zhvillim Ekonomik Lokal i aprovuar nga Qeveria. Ky koncept-dokument ofron opsionin për hartimin e Strategjisë për zhvillim ekonomik lokal.
2. **Hartimi i politikave për menaxhimin e pronës publike komunale**  **-** Koncept-dokumenti për dhënien në shfrytëzim dhe këmbimin e pronës së paluajtshme të komunës, është aprovuar nga Qeveria.
3. **Zhvillimi i politikave për Zhvillimin rajonal,** i ka kaluar të gjitha fazat e hartimit, e bartur si përgjegjësi e ministrisë për zhvillim rajonal.
4. **Financimi i projekteve kapitale për komunat** - Në vitin 2016, Janë financuar 45 projekte kapitale të 25 komunave 1.553.155,00€. Në 2017 janë ndarë 2 milion euro për projekte të komunave (mbi 30 projekte). Projektet e financuara stimulojnë zhvillimin e biznesit, përmirësojnë kapacitetet ekonomike të komunave si dhe ndikojnë në mirëqenien e përgjithshme të qytetarëve.

**Objektiva Strategjike 2** – Krijimi i një kornize për qeverisje të mirë dhe rregullimin efektiv për të siguruar përfaqësimin demokratik të qytetarëve dhe administratë efikase dhe profesionale të Komunave.

Aktivitetet në përgjegjësi të MAPL-së:

**Objektivi 2.1. Rishikimi dhe krijimi i bazës ligjore**

* 1. Hartimi i 10 koncept-dokumenteve për rishikimin e kornizës ligjore për vetëqeverisje lokale;
	2. Janë hartuar ligjet e reja që plotësojnë kornizën ligjore të VQL, sipas prioriteteve.
	3. Krijimi i mekanizmave të plotë ligjor dhe administrativ për mbikëqyrje efektive në mbrojtjen e ligjshmërisë gjatë punës së komunave.
	4. Mbikëqyrja e zbatimit të kornizës ligjore, programeve dhe i projekteve nga MAPL në komuna.

**Objektivi 2.2.** **Rritja e efikasitetit në administratën lokale**

* Ndërtimi i kapaciteteve institucionale në komuna (Janë organizuar së paku 20 ditë trajnime në vit për secilën fushë organizative në komuna).
* Avancimi i rolit përfaqësues të organeve Komunale (Janë organizuar dy ditë trajnime në vit për rolin e komunitetit në qeverisjen e mirë)

**Objektivi 2.3. Pjesëmarrja efektive e qytetarëve në qeverisje**

1. Hartimi i politikave për funksionalizimin e këshillave të fshatrave. (Secili fshat i komunës e ka të themeluar këshillin e fshatit përkatës)

**Të arriturat**

1. **Rishikimi dhe krijimi i bazës ligjore**
	1. Vlerësimi ex-post i LVL-së - Me qëllim përmirësimin e politikave në drejtim të thellimit të demokracisë vendore, ka përfunduar procesi i vlerësimit të ndikimit të zbatimit të Ligjit për Vetëqeverisje lokale - ex-post. Grupi punues ka mbajtur 3 takime dhe ka identifikuar dispozitat ligjore të cilat duhet të jenë pjesë e ndryshimeve. Në kuadër të vlerësimit të ndikimit të këtij ligji, që nga koha e aprovimit janë konsultuar një numër i madh i dokumenteve, analizave dhe vlerësimeve të mëparshme të ligjit për vetëqeverisje lokale. Gjithashtu, për të siguruar përmirësimin e teknikave të vlerësimit ex-post, anëtarët e grupit punues kanë marrë pjesë në trajnimin e organizuar nga Zyra e Kryeministrit për metodologjinë dhe procedurat e vlerësimit ex-post, si dhe është raporti final për vlerësimin ex-post të këtij ligji.
	2. Është hartuar një analizë për ushtrimin e kompetencave të komunës;

**Koncept-dokumentet:**

* Në proces të hartimit është Koncept-dokumenti por kufijtë administrativ të komunave.

**Projektligjet**

1. Ligji për Kryeqytetin - **Projektligji për Kryeqytetin e Republikës së Kosovës/Prishtinën** – MAPL ka përmbyllur procesin e hartimit të projektligjit për Prishtinën, të cilin e ka proceduar në Qeveri. Gjatë zhvillimit të këtij projektligji janë ndërmarrë një mori veprimesh duke përfshirë: takimet e rregullta të grupit punues, konsultimet shtesë me Ministrinë e Punëve të Brendshme dhe Ministrinë për Shëndetësi për të marrë opinionin e tyre lidhur me kompetencat e kryeqytetit në fushën e sigurisë dhe kujdesit dytësor shëndetësor, konsultimi njëditor në mes të juristëve të MAPL-së dhe Grupit Punues, procedurat e konsultimit publik dhe konsultimi paraprak. Gjatë periudhës një vjeçare është hartuar raporti për konsultime publike dhe paraprake, në të cilën janë përfshirë komentet e inkorporuara, raporti është publikuar në platformën on-line. Pas kësaj procedura, Projektligji për Kryeqytetin e Republikës se Kosovës/Prishtinën është dërguar në në Qeveri.
2. **Projektligji për dhënien në shfrytëzim dhe këmbimin e pronës së paluajtshme të komunës** – lidhur me këtë projektligj, gjatë periudhës janar – dhjetor, 2017 është hartuar vendimi për formimin e grupit punues. Grupi punues ka finalizuar draftin fillestar të projektligjit, ka mbajtur 8 takime të brendshme dhe 2 takime ndërministrore me ministritë e linjës të përfshira në këtë projektligj. Përmbajtja e projektligjit është përafruar me orientimet e koncept-dokumentit të miratuar në Qeveri me datë 7 prill të këtij viti. Kurse, me datë 12 dhe 13 tetor janë mbajtur punëtori dyditore me grupin punues, drejtorë për çështje pronësore dhe OJQ, punëtori këto të cilat janë organizuar në bashkëpunim me projektin e USAID-it për finalizimin e projektligjit. Projektligji ka kaluar fazën e konsultimit publik dhe paraprak. Ndërsa, me datë 24 nëntor është mbajtur një takim publik me komuna dhe OJQ, ku grupi punues ka diskutuar për komentet të cilat kanë ardhur gjatë fazës së konsultimit. Janë inkorporuar komentet dhe është hartuar Raporti për konsultim publik ku janë përfshi të gjitha komentet dhe arsyetimet e tyre, si dhe është finalizuar drafti i projektligjit. Pastaj, janë hartuar shkresat për MF deklarata financiare dhe për MIE deklarata të përputhshmërisë me legjislacionin e BE-se, si dhe janë proceduar më tej.
	1. Akte nënligjore:
* Udhëzimi Administrativ Nr.2008/10 për Organizimin dhe Funksionimin e Komiteteve Konsultative në Komuna (i ndryshuar dhe aprovuar)
* Rregullorja për Hartimin dhe Publikimin e Akteve të Komunës (është në proces të rishikimit)
* Projekt-rregullorja Nr. 02 /2013 për sistemin e menaxhimit te performancës së shërbimeve komunale (në fazën e konsultimit publik).
* Identifikimi dhe hartimi i listës së projektligjeve që ndërlidhen me vetëqeverisjen lokale dhe që janë pjesë e Programit Legjislativ të Qeverisë për vitin 2017.
* MAPL ka identifikuar 31 projektligje nga programi legjislativ i Qeverisë që ndërlidhen me kompetencat dhe organizimin e vetëqeverisjes lokale, si dhe mandatin e MAPL-së.

**Pjesëmarrja efektive e qytetarëve në qeverisje**

* 1. MAPL ka përgatitur draftin e Manualit për pjesëmarrjen e qytetarëve në vendimmarrje.

**Efikasiteti i administratës komunale - (**Rishikimi i indikatorëve dhe programimi i sistemit të ri për matjen e performancës komunale; Plotësimi i indikatorëve të bazuar në grante; Fondi stimulues)

Gjatë periudhës raportuese Janar – Dhjetor 2017, MAPL ka bërë vlerësimin e performancës së komunave në ofrimin e shërbimeve me qytetarë. Monitorimi i performancës komunale është bërë përmes metodologjisë standarde për mbledhjen, verifikimin dhe raportimin e të dhënave komunale. Me qëllim të verifikimit të të dhënave dhe ofrimit të udhëzimeve për raportim, janë bërë vizita në komuna dhe është monitoruar mbledhja e të dhënave për vitin 2016. Gjatë këtyre vizitave, janë ofruar këshilla për të gjitha njësitë komunale të performancës për procesin e mbledhjes dhe verifikimit të të dhënave.

Veç kësaj, është përgatitur databaza elektronike (SIMFK), në të cilën janë sistemuar të gjitha të dhënat e raportuara nga komunat. Po ashtu, është bërë përpunimi i të dhënave komunale dhe sistemimi i tyre në databazën finale të SMPK-së. Gjatë kësaj periudhe është publikuar raporti i performancës së komunave për vitin 2016. Njëherësh, komunat janë informuar për kriteret e ndarjes së granteve stimuluese për performancë. Bazuar në performancën e treguar në ofrimin e shërbimeve për qytetarë, janë ndarë shpërblimet nga granti stimulues për 6 komunat më të suksesshme, sipas renditjes: Junik, Shtime, Prizren, Istog, Drenas dhe Prishtinë. Ndryshe nga to, komunat të cilat nuk kanë raportuar janë: Zubin Potok, Zveçan, Leposaviq dhe Mitrovicë Veriore.

Në këtë periudhë, është bërë edhe testimi i programit elektronik të mbledhjes së të dhënave për performancë komunale (SMP). Gjithashtu MAPL ka arritur bashkëpunimin me qeverinë zvicerane për jetësimin e skemës së granteve për komuna të bazuar në performancë, e cila do filloj zbatohet në vitin 2018 me të cilën është planifikuar të ndahen 12 milion euro për 4 vite të ardhshme, për çka kemi vendosur edhe kriteret e veçanta të përfitimit. Rimodelimi i sistemit elektronik të menaxhimit të të dhënave është vlerësuar të jetë i suksesshëm, mirëpo ende nuk është vendosur në funksion. Pas lansimit të këtij programi, të gjitha të dhënat për performancë komunale do jenë të qasshme në formë elektronike. Përveç kësaj, është hartuar Dokumenti kryesor i SMP-së i cili shtjellon rëndësinë e matjes së performancës, përgjegjësitë e përdoruesve të sistemit, parimet e funksionimit, mënyrën e operimit të sistemit dhe formula e kualifikimit të komunave sipas performancës.

Po ashtu, është bërë përgatitja e dokumentit të metodologjisë standarde për matjen e kënaqshmërisë së qytetarëve me shërbimet e ofruara komunale, si dhe është hartuar Rregullorja për SMPK-së. Është përfunduar plani i trajnimeve për aftësimin e zyrtarëve komunal për zbatimin e SMPK- së ku MAPL në bashkëpunim me institutin për Administratë Publike në Kosove ka bërë të gjitha përgatitjet për zhvillimin e trajnimeve në lidhje me zbatimin e sistemin për menaxhimin e performancës komunale nga ana e komunave. Certifikimi i zyrtarëve komunal është bartur për vitin 2018. Kjo do të bëhet nga IKAP ne bashkëpunim me MAPL- në. Certifikimi do të bëhet në bazë të rezultateve të trajnimeve dhe në bazë të raportimit të të dhënave komunale për performancë.

MAPL ka mbajtur takimin e rregullt me koordinatorët e komunave për Performancën komunale. Në takim kanë marrë pjesë shumica e koordinatorëve të komunave, qëllimi i takimit ka qenë dhënia e udhëzimeve të nevojshme për raportimin e të dhënave për vitin 2017 në sistemin për menaxhimin e performancës komunale.

**Objektiva Strategjike 3** – Forcimi i kapaciteteve institucionale të vetëqeverisjes lokale për të përmbushur kërkesat e qytetarëve dhe për të arritur përmirësim të qëndrueshëm në shërbimet komunale për qytetarët.

Aktivitetet në përgjegjësi të MAPL-së:

**Objektivi 3.1. Zhvillimi i kapaciteteve profesionale**

1. Themelimi i “Akademisë për Vetëqeverisjen Lokale.

**Objektivi 3.2.** **Ndërtimi i kapaciteteve menaxhuese të administratës**

1) Sigurimi i bazës ligjore për ndjekjen e programeve të detyruara të trajnimit për zyrtarët komunal.

**Objektivi 3.3. Përfshirja e shoqërisë civile dhe sektorit privat në ofrimin e shërbimeve**

1. Zhvillmi i mekanizmave institucional për përfshirjen e shoqërisë civile në ofrimin e shërbimeve.

(Komunat miratojnë rregulloren për kriteret e bashkëpunimit me shoqëritë civile).

(OJQ - të angazhohen në të gjitha punët që i plotësojnë kriteret e përcaktuara).

**Të arriturat:**

1. ***Koncept-dokumenti për Akademinë për VQL -*** Gjatë periudhës janar – dhjetor, 2017 MAPL ka mbajtur një takim me grupin ndër ministror për hartimin e ***Koncept-Dokumentit për Akademinë për Vetëqeverisje Lokale****.* Koncept-Dokumenti është finalizuar nga grupi punues dhe është përgatitur kostoja financiare e implementimit. Më tutje, përmes instrumentit TAIEX të Komisionit Evropian janë angazhuar dy ekspertë nga ky program për mbajtjen e trajnimit dy ditor për grupin punues ndërministror për hartimin e koncept dokumentit për Akademinë për Vetëqeverisje Lokale. Angazhimi i tyre ka ardhur si rezultat i aplikimit me projektin “*Ndërtimi i kapaciteteve për qeverisjen lokale*”. Koncept-Dokumenti për Akademinë për Vetëqeverisje Lokale për një afat 30 ditor është publikuar në faqen zyrtare të MAPL për konsultime publike dhe në Platformën e Qeverisë për Konsultime Publike. Gjatë këtij procesi janë dhënë komente nga subjekte të ndryshme si: Zyra Ligjore e ZKM-së, Zyra për Planifikim Strategjik, Sekretariati Koordinues i Qeverisë, Ministria e Administratës Publike, IKAP-i, Asociacioni i Komunave të Kosovës, SIDA dhe OSBE. Pas këtij stadi të konsultimeve publike, kanë vazhduar procedurat e konsultimit paraprak konform nenit 7 të Rregullores së Punës së Qeverisë Nr. 09/2011 me ç ‘rast kanë përfunduar procedurat në fjalë. KD për Akademinë për VQL është në fazën e përgatitjes për procedim në Qeveri për aprovim.
2. **Organizimi i trajnimeve**

Sa i përket numrit të trajnimeve të organizuara dhe përfituesve nga këto trajnime, gjatë periudhës janar-dhjetor 2017, në total janë organizuar 59 trajnime dhe janë trajnuar 1787 zyrtarë komunal.

Pjesa më e madhe e trajnimeve janë organizuar në bashkëpunim me IKAP-in. Gjithashtu, në bashkëpunim me projektin DEMOS/Helvetas dhe Asociacionin e Komunave është mbajtur trajnimi me zyrtarët komunal për integrime evropiane dhe janë trajnuar 23 zyrtarë. MAPL konform aplikimit në Komisionin Evropian përkatësisht instrumentin TAIEX ka fituar 2 projekte për trajnime, nga të cilat kanë përfituar dy grupet punuese të MAPL-së për hartim të koncept-dokumenteve. Në vijim është paraqitur figura me të dhënat për trajnime:

**1**

**2**

**Figura 5:** *Organizimi i trajnimeve gjatë periudhës Janar-Dhjetor 2017.*

Lidhur me forcimin e kapaciteteve profesionale dhe institucionale të komunave për të përmbushur kërkesat e qytetarëve dhe për të arritur përmirësim të qëndrueshëm në shërbimet komunale, ka realizuar këto aktivitete, si vijon:

* Plani i trajnimeve për vitin 2017;
* Raporti i vlerësimit të kapaciteteve profesionale të zyrtarëve komunal i përfunduar në 38 komuna;
* Në bashkëpunim me UNDP-në është bërë vlerësimi i nevojave për ngritje të kapaciteteve për zyrtarët komunal;
* Për fushën e ngritjes së kapaciteteve, janë përgatitë 2 broshura informative për komunat të publikuara në faqen zyrtare elektronike të MAPL-së. Veç kësaj është përgatitur një informator për përfitimet e përgjithshëm nga trajnimet “*10 ide të shkëlqyeshme për trajnimet on-line*”;
* Është finalizuar analiza për mbajtjen e trajnimeve në komuna.

**Objektiva Strategjike 4** – Forcimi i partneriteteve ndërmjet pushtetit lokal, shoqërisë civile dhe bizneseve për të krijuar një qytetari aktive, gjithëpërfshirëse dhe kohezive.

**Objektivi 4.1. Rritja e vlerave demokratike nëpërmjet praktikave të përfshirjes së qytetarëve**

1. Hartimi i programeve për angazhim të përbashkët me qytetarët. (Janë zhvilluar projekte konkrete të përbashkëta me qytetarin në qendër në shkallë partneritet)

Aktivitetet:

1. Financimi i projekteve të OJQ-ve nga MAPL:

* Në vitin 2016 ndarë 140 mijë euro për financimin e projekteve të OJQ-ve.
* Në vitin 2017, janë mbështetur financiarisht 31 projekte, prej të cilave 27 OJQ , 2 projekte për komuna dhe 2 projekte për institucione të tjera të administratës publike. Vlera totale për financimin e 31 projekteve në këtë fazë kap shumën prej 91,870.00 euro.
1. Pjesëmarrja efektive e qytetarëve në qeverisje
* Secila komunë i ka të hartuara politikat për përfshirjen e qytetarëve në projekte të përbashkëta
* Është finalizuar analiza për promovimin e vullnetarizmit në Kosovë – draft.
* 25 komuna i kanë të hartuar Planet e veprimit për transparencë.
* Janë të themeluar 33 komitete konsultative në 18 komuna.
* Në 32 komuna janë mbajtur gjithsej 64 takime publike me qytetarë.
* Në 32 komuna janë mbajtur 311 konsultime publike për shqyrtimin e draft akteve komunale.
* Në 31 komuna janë mbajtur 200 dëgjime publike për planifikimin e buxhetit.
* MAPL ka përgatitur draftin e Manualit për pjesëmarrjen e qytetarëve në vendimmarrje.
* Në kuadër të ndryshimeve të ueb-faqeve të komunave do të lansohet platforma për përcjelljen on-line të ueb-faqeve komunale
* Është ritheksuar përgjegjësia e komunave për themelimin e komiteteve konsultative (përmes raportit vjetor të funksionimit të kuvendeve)
* Janë financuar projekte të OJQ-ve të cilat promovojnë të drejtat e qytetarëve për pjesëmarrje.

\*\*\*

**Periudha Janar-Qershor 2018**

**Zbatimi i aktiviteteve të Strategjisë për Vetëqeverisje Lokale**

Aktivitetet në përgjegjësi të MAPL-së:

**Objektiva strategjike 1** – Rritja e qëndrueshmërisë ekonomike, sociale dhe strukturore lokale për të siguruar që parametrat e politikave lokale dhe modalitetet financiare të sjellin risi në zhvillimin e Komunave.

**Objektivi 1.1. – Zhvillimi i qëndrueshëm ekonomik lokal**

1. Hartimi i politikave për menaxhimin e pronës publike.

**Objektivi 1.2. – Krijimi i politikave zhvillimore**

1) Përmirësimi i kornizës ligjore dhe ndryshimi i sistemit të financimit të komunave;

1. Fuqizimi i kapaciteteve menaxhuese financiare dhe ekonomike të zyrtareve lokal të komunave (Janë mbajtur 20 ditë trajnime për menaxhimin financiar me zyrtarët përkatës të komunave)

**Aktivitetet e realizuara:**

1. Përmirësimi i kornizës ligjore dhe ndryshimi i sistemit të financimit të komunave – Me qëllim të krijimit të qëndrueshmërisë financiare të komunave, MAPL ka hartuar Strategjinë për Zhvillim Ekonomik Lokal. Në vitin 2018, bazuar në objektivat e planit vjetor të punës së MAPL-së për vitin 2018, është bërë përgatitja e draftit final të Strategjisë për Zhvillim Ekonomik Lokal, kurse me datën 30.03.2018 është realizuar edhe një takim konsultativ me komuna lidhur me Strategjinë për Zhvillim Ekonomik Lokal. Gjatë kësaj periudhe ka zhvilluar konsultimet paraprake dhe konsultimet publike të Strategjisë për Zhvillim Ekonomik Lokal me komuna, OJQ, si dhe akterë të tjerë, me ç’rast janë marrë komentet e tyre dhe janë përfshirë në këtë dokument. Mandej Draft-Strategjia është dërguar në Ministrinë për Integrime Evropiane dhe Ministrinë e Financave dhe ka marr opinionin pozitiv për procedura të mëtejme. Pas marrjes së opinionit pozitiv, Draft-Strategjia, është dorëzuar në Qeveri për aprovim e cila është aprovuar.

**Financimi i projekteve të komunave**

* Sa i përket vendosjes të kritereve për ndarjen e fondeve për investime kapitale në komuna MAPL gjatë periudhës Janar – Qershor 2018, ka hartuar kriteret për aplikim në muajin nëntor të vitit 2017 për vitin 2018, ku është shpallur thirrja për aplikim në fund të nëntorit të vitit 2017 për vitin 2018. Janë pranuar gjithsej 91 aplikacione nga 35 komuna, të cilat janë bazuar në vlerësimin e komisionit për aplikacione deri në momentin e raportimit dhe janë nënshkruar gjithsej 32 MiM. Gjatë kësaj periudhe, është hartuar dhe miratuar Udhëzuesi për menaxhimin e projekteve, kurse sesionet informuese janë bërë përmes shkresës njoftuese dhe aplikacionit me kritere.

**Projekte të tjera në fushën e zhvillimit ekonomik lokal**

* Janë realizuar 8 Marrëveshje të Mirëkuptimit për investime publike në komunat: Mitrovicë Veriore, Leposaviq, Zubin Potok dhe Zveçan.
* Janë zhvilluar 7 Takime informuese në komuna për Bashkëpunimin Ndërkomunal Ndërkombëtar.
* Në bashkëpunim me MPJ-n janë përgatitur 250 Profile të Komunave të Republikës së Kosovës në tri gjuhë (në gjuhën shqipe, serbe dhe angleze) për misionet diplomatike të Kosovës.
* Janë iniciuar 8 Nisma të Bashkëpunimit Ndërkomunal Ndërkombëtar dhe 1 Nismë në kuadër të Bashkëpunimit Ndërkomunal;
* Kanë vazhduar të realizohen projektet nga programet e BNK-së: Kosovë - Shqipëri, Kosovë - Mal i Zi dhe Kosovë Maqedoni.

**Objektiva Strategjike 2** – Krijimi i një kornize për qeverisje të mirë dhe rregullimin efektiv për të siguruar përfaqësimin demokratik të qytetarëve dhe administratë efikase dhe profesionale të Komunave.

1. Rishikimi dhe krijimi i bazës ligjore
2. Rritja e efikasitetit në administratën lokale
3. Pjesëmarrja efektive e qytetarëve në qeverisje

**Të arrituat:**

1. Zhvillimi i akteve ligjore dhe nënligjore - Sa i përket projektligjeve të planifikuara, në kuadër të programit legjislativ të Qeverisë është paraparë edhe hartimi i *Projektligji për dhënien në shfrytëzim të pronës së paluajtshme të komunës.* Gjatë kësaj periudhe, MAPL ka sponsorizuar edhe ndryshimin e Ligjit për Dhënien në Shfrytëzim dhe Këmbimin e Pronës së Paluajtshme të Komunës. Është mbajtur procesi i konsultimeve paraprake dhe konsultimeve publike me ministrit e linjës, me zyrtarët e komunave dhe shoqërinë civile. Pastaj është mbajtur edhe një punëtori nga grupi punues ku është finalizuar Projektligji. Gjithashtu, janë marr opinionet nga Ministria e Financave për vlerësimin e ndikimit buxhetor dhe Ministria e Integrimeve Evropiane. Në muajin qershor 2018, Projektligji është dërguar për miratim në Qeveri për miratim.

Hartimi i akteve nënligjore -Në kuadër të fushës së zhvillimit të legjislacionit, MAPL ka realizuar edhe aktivitete të tjera, si vijon:

* MAPL ka themeluar grupin punues për hartimin e Udhëzimit Administrativ Nr. XX/2018 për Caktimin e Stafit Mbështetës në Komuna;
* MAPL ka themeluar grupin punues për ndryshimin e Udhëzimin Administrativ për plotësim ndryshimin e Udhëzimit Administrativ Nr.2011/03 për organizimin dhe funksionimin e qendrave të shërbimeve të qytetarëve në komuna;
* MAPL ka miratuar Rregulloren Nr.02/2017 për sistemin e menaxhimit të performancës së komunave, është hartuar shkresa për njoftimin e ZKM-së, pastaj kjo rregullore është vendosur në Regjistrin e akteve dhe e njëjta është publikuar në Gazetën Zyrtare;
* MAPL ka filluar procesin e plotësimit dhe ndryshimit të udhëzimit Administrativ për transparencë të komunave.
* MAPL ka filluar procesin e hartimit të Udhëzimit Administrativ për standardet minimale të konsultimit publik në komuna.

Vlerësimi i ndikimit të politikave në fushën e vetëqeverisjes lokale

* Me qëllim të përmirësimit të politikave në drejtim të thellimit të demokracisë vendore, MAPL ka bërë vlerësimin ex-post të ligjit për vetëqeverisje lokale dhe ka finalizuar raportin për këtë vlerësim.
* **Transparenca -** MAPL ka zhvilluar disa aktivitete të cilat ndërlidhen me avancimin e faqeve zyrtare elektronike në komuna, ku janë ri-modeluar dhe gjithashtu janë funksionale. Të gjithë qytetarët, shoqëria civile dhe grupet e interesit mund t'i qasen ueb faqeve për tu informuar për punën e pushtetit lokal. Ueb faqet ndërlidhen me sistemin e intranetit të komunave, ku qytetarët mund të adresojnë online kërkesat për pajisjet me dokumente të ndryshme, si dhe është krijuar qasja në gjurmimin e lejeve të ndërtimit.
* MAPL ka krijuar një sistem të raportimit dhe monitorimit online, e cila aktualisht është në fazën finale. Kjo platformë përfshinë 5 module si: Modulin për raportim të zbatimit të Planeve të Punës së MAPL-së; Modulin për raportim javor të njësive të MAPL-së; Modulin për vlerësimin e ligjshmërisë së akteve komunale; Modulin për përcjelljen e zbatimit të rekomandimeve të auditorit; Modulin për monitorimin dhe raportimin e mbledhjeve të kuvendeve të komunave dhe komiteteve obligative, raportimeve të kryetarit të komunës, publikimit të akteve; tubimeve publike me qytetarë dhe takimeve të këshillave komunale për siguri në bashkësi.

**Efikasiteti i administratës** - MAPL ka bërë vlerësimin e performancës së komunave në ofrimin e shërbimeve me qytetarë. MAPL gjatë kësaj periudhe ka matur performancën e komunave në ushtrimin e kompetencave vetanake, të grupuara në 14 fusha përkatëse. Rezultatet e përgjithshme tregojnë se në nivel vendi se performanca e përgjithshme e komunave është 60.54%, apo 1,76 % më e lartë se në vitin 2016. MAPL nga fondi stimulues ka ndarë vlerën prej 900 mijë Euro. Komunat përfituese nga granti stimulues janë: Komuna e Junikut: 93,550.00€, Komuna e Dragashit: 88.300.00€, Komuna e Gjilanit: 84,360.00€, Komuna e Gllogocit: 82,380.00€, Komuna e Istogut: 80,160.00€, Komuna e Lipjani: 79,890.00€, Komuna e Prishtinës: 79,300.00€, Komuna e Deçanit: 78.730.00€, Komuna e Pejës: 78,100.00€, Komuna e Ferizajt: 77,670.00€, Komuna e Fushë Kosovës: 77.560.00€.

**Objektiva Strategjike 3** – Forcimi i kapaciteteve institucionale të vetëqeverisjes lokale për të përmbushur kërkesat e qytetarëve dhe për të arritur përmirësim të qëndrueshëm në shërbimet komunale për qytetarët.

**Objektivi 3.1. Zhvillimi i kapaciteteve profesionale**

* Veprimi – Themelimi i “Akademisë për Vetëqeverisjen Lokale
	+ Rezultati – Është themeluar Akademia për Vetëqeverisje Lokale.
	+ Rezultati - Është miratuar statuti i Akademisë.

**Të arriturat**

1. Në kuadër të përgjegjësive për zbatimin e Strategjisë për Vetëqeverisje Lokale 2016 – 2026, është përmbyllur procesi i hartimit të koncept-dokumentit për themelimin e Akademisë për Vetëqeverisje Lokale, i cili është dërguar për aprovim në Qeveri. MAPL ka vazhduar punët rreth hartimit të dokumenteve strategjike, ku aktivitetet janë shtrirë edhe në hartimin e politikave sektoriale në kuadër të grupeve punuese ndërministrore, si dhe dhënies së komenteve në dokumentet e ministrive të linjës.
2. Gjatë kësaj periudhe MAPL në total ka trajnuar 1948 zyrtar/e të komunave dhe 1020 anëtarë të kuvendeve të komunës në bashkëpunim me partnerët e MAPL-së në module të ndryshme.

**Objektiva Strategjike 4** – Forcimi i partneriteteve ndërmjet pushtetit lokal, shoqërisë civile dhe bizneseve për të krijuar një qytetari aktive, gjithëpërfshirëse dhe kohezive.

**Objektivi 4.4. Fuqizimi i shoqërisë civile dhe i bizneseve të reja**

Aktivitetet:

1. MAPL gjatë periudhës janar - qershor 2018 ka bërë vlerësimin e kapaciteteve të zyrtarëve në komuna. Në bazë të këtij vlerësimi është përgatitur edhe pakoja e trajnimeve e cila përfshinë 23 module të cilat janë adresuar në IKAP dhe janë prezantuar para donatorëve.
2. Lidhur me bashkëpunimin me shoqërinë civile, MAPL gjatë kësaj periudhe (janar – qershor, 2018) i ka kushtuar rëndësi të veçantë mbështetjes së organizatave joqeveritare përmes financimit të projekteve të tyre. MAPL ka përgatitur planin për subvencionimin e OJQ-ve për vitin 2018 i cili është adresuar tek ZQM. Po ashtu, është dërguar njoftimi tek të gjithë Kryetarët e komunave për t’i njoftuar lidhur me planin në fjalë i cili njëherit është obligim për komuna sipas Rregullores Nr. 04/2017 për subvencionimit të OJQ-ve. Bazuar në Rregulloren Nr. 04/2017 për subvencionimin e OJQ-ve, MAPL ka përgatitur materialin për publikimin e thirrjes publike të projekteve të OJQ-ve, është përgatitur edhe udhëzuesi për aplikantët sipas vendimit Nr. 472 – 721 i datës 20 qershor 2018, janë publikuar formularët përcjellës për aplikantët dhe MAPL këtë vit (2018) ka planifikuar që t’i ndan 50 mijë euro për përkrahjen e projekteve të OJQ-ve.